ป.ป.ส. ไทย-กัมพูชา และ DEA ของสหรัฐอเมริกา ร่วมกันสืบสวนขยายผลกวาดล้างเครือข่ายยาเสพติดข้ามชาติ
นายวิชัย ไชยมงคล เลขาธิการสำนักงานคณะกรรมการป้องกันและปราบปรามยาเสพติด หรือป.ป.ส. ประชุมผ่านระบบออนไลน์ ร่วมกับพลตำรวจเอก เมียะส์ วิริศ เลขาธิการคณะกรรมการต่อสู้ยาเสพติดแห่งชาติกัมพูชา โดยมีเจ้าหน้าที่สืบสวนพิเศษ ของสำนักงานปราบปรามยาเสพติดสหรัฐอเมริกา หรือ DEA (Drug Enforcement Administration) เข้าร่วม เพื่อแลกเปลี่ยนข้อมูลการข่าว และขยายผลจับกุม 2 คดีใหญ่ในกัมพูชา โดยคดีแรกเป็นการจับกุม 2 ผู้ต้องหาชาวไทย พร้อมยึด ไอซ์ 24 กิโลกรัม และยาอี  4 กิโลกรัม ได้ที่กรุงพนมเปญ เมื่อวันที่ 19 สิงหาคมที่ผ่านมา และอีกคดีจับกุมผู้ต้องหา 7 คน เป็นชาวกัมพูชา 5 คน และไทย 2 คน พร้อมเฮโรอีน 212 กิโลกรัม ที่เกาะกง เมื่อวันที่ 22 ตุลาคมที่ผ่านมา เลขาธิการ ป.ป.ส กล่าวว่า ตามนโยบายของรัฐมนตรีว่าการกระทรวงยุติธรรม เน้นย้ำให้ความสำคัญกับความร่วมมือระหว่างประเทศ ในการสืบสวนสอบสวนขยายผล เครือข่ายนักค้ายาเสพติดข้ามชาติ จึงได้สั่งการให้รวบรวมพยานหลักฐาน ความผิดคดีนอกราชอาณาจักร เพื่อขยายผลต่อถึงเครือข่ายนักค้ายาเสพติดที่เกี่ยวข้อง โดยได้มีการประสานอัครราชทูตที่ปรึกษาด้านการควบคุมยาเสพติด ณ กรุงพนมเปญ เพื่อขยายผลหาดำเนินคดีทั้งหมด ซึ่งจากการสอบสวนพบว่าทั้ง 2 คดีดังกล่าว ยังมีผู้เกี่ยวข้องในเครือข่ายประเทศไทย จึงได้มอบหมายให้ เจ้าหน้าที่ ป.ป.ส. ร่วมปฎิบัติการสืบสวนขยายผลกับทางการกัมพูชาอย่างเต็มที่